बिटिआरनि बाहेराव थानाय बर’फोरनि BKWAC खौ दाफुंनायनि बेलायाव बिपिएफ दोलोनि गेजेराव दावराव सोमजिदोंमोन। बेनिव उनावबो सोरखारआ अरडिनेन्स कमिटि दानानै बे बिथांखिखौ मावफुंनानै होदोंमोन। बेनि उनाव माखासे बर’नि दैदेनगिरिफोरा बिजेपि दोलोआव हाबहैदोंमोन। बेफोर दा बिटिआर हालामआव गोबां सावरायजानाय आरो साननो गोनां खालामदों। होननानै मोसाहारी बिथाहा बुंबावो। नाथाय बिपिएफ दोलोजों दासान्दि इसिङारि माबाफोर सुथुर सानालायनाय दं नामा होनना सोंथिनि फिनखौ बिथाङा एरायखेनानै बुङो दि – तामुलपुर समस्तनि सिङाव माखासे जौगाथायनि खामानि लानायजों लोगोसे मावनांगौ खामानिफोरआ बिटिसि बिसाइख’खथिनि कड अफ कन्दाक सोलिबाय थानायनि थाखाय थाथ’नो गोनां जादों। बेजों लोगोसे तामुलपुर समस्तिनि सिङाव गंसे सोरखारि जिराइसालि न’मा लुफुंनाय जागोन आरो तामुलपुराव बावैसोसाननि उनावनो सार्कोल अफिस मोननो थांगांसिनो होनानैबो बुङो। बे समाव कुमारिकातायाव दिग्रि कलेज लुफुंनायनि खामानिया जाखाबाय। पि.एम.जि.एस.वाइ.नि सिङाव 350 किल’ मिटार जानथायनि लामाया आबुं जानोसै। आरो नाग्रिजुलिनिफ्राय लतिबारि-गान्धिबारि-काउरबाहा जानानै रङियासिम पाक्का लामा बानायनो थाखाय 390 कौटिनि सरकारनिसिम दाबि दैखांनायजादों होननानैबो बुङो। बेनि अनगायैबो कुमारिकातानिफ्राय बागानपारा-मुसलपुर-जालाह थांनाय लामानि पाग्लादिया दैमानि सायाव गंसे पाक्कानि दालां बानायनायनिबो बिथांखि लानाय जादों होनना मुसाहारि बिथाङा बुंबावो।